Frascon

El frascon (in la classificazzion scientifica "Aspidistra", de la lengua greca antiga ασπίς, aspís, per dì scud, per via de l'aspètt di foeuj) a l’è ona pianta ornamentàl originaria de l'Asia orientàl (Giappon, Cina e Himalaya) e de l'Africa. I speci pussée sèpantegàa hinn l'Aspidistra elatior, l'Aspidistra typica, l'Aspidistra caespitosa, l'Aspidistra linearifolia, l'Aspidistra tonkinensis e l'Asèpidistra lurida. L’è on géner de la famiglia di Convallariacei (in precedenza ciamàz Liliacei); l'era pòch apprezzada in di temp indrée, de recént l’è stada rivalutada per la soa robustèzza e la  soa adattabilitàa a ògni tipo de clima e situazión, la soa altèzza la po’ raggióng pressappòch i 70 cm e la pò vèss coltivada tant in di vas quant ind la  piena tèrra, in di zòn del clima minga tròpp frècc riparada de l’ombrìa di alber o di arbust con la giontada de torba, sabbia e de materiàl inért bon per el drenagg. 

La pianta de l’Aspidistra la gh’hà on rizòma carnós, di foeuj largh e dur de color verd fòrt, lùster e sempervérd; di varietàa gh’hànn di foeuj con di scannelladùr bianch (Aspidistra lurida). I fior, che cressen quasi taccàa a la tèrra, hinn nò vistós, e despèss scondùu per via del fojàmm (per quèst gh’è quajvun che ‘l cred che la butta minga di fior), de color pórpora-brunéngh, di vòlt con di smaggettìn ciàr,  sboggen d’estaa e generen ‘n borlin negraster.  

I aspidìster hinn di piant molto veggión che pòden viv pussée de cent agn. El sò nòmm l’è diventàa famós per el scricciàtt George Orwell in del romanz L'aspidistra la fiorirà (Keep the aspidistra flying, 1936).

 Coltivazion 
L’è ‘na pianta molto rùstega e veggióna, la se adatta a qualsesia tipo de terrén o esposizión e mai al sol dirètt, la sopòrta di clima con di escursión tèrmich (da -5° a +40°C) anca se la gh’hà paura di fòrt gelàa. A se pò doprà del terrùsc universàl drenàa de bon  .  L'Aspidistra  la gh’hà besògn d’on'ingrassaudra mensìl d’estaa con de l’ingrass mineràl slongàa in de l’acqua di dacquàd. La domanda pòch de acqua, la resìst ben a di perìod curt de siccità, i dacquàd d’estaa gh’hànn de vèss effettuàd quand che ‘l terrén l’è succ, e poeu srarìd d’invèrna.

I trapiànt d'on vas a ‘n’àlter gh’hànn de vèss eseguìi a la fin de l’autun domà se i radìs hànn occupà tutt  l spazi disponìbil.   La moltiplicazion l’è per división di scèpp in primavera, cont el piantà sùbit i noeuv piant, se gh’en è de frutt frèsch se pò sominà in autun. 

 Disgrazi 
I ragg del sol tròpp fòrt pròvochen on rallentamént sensìbel de la créscita e ona scoloridùra di soeuj.  

In condizion de l’ambient sfavorévol i aspidister pòden subì di attàch di coccinili e  di àfide; in di terrén pòch drenàa pòden vèssegh di marsciùr per via di attàch di fung.

In di appartament hinn frquent i attach di vérmen.

 Note 

Categoria:Convallariaceae